**Marcel Koller** (s. 11. marraskuuta 1960 Zürich) on sveitsiläinen jalkapallovalmentaja ja entinen puolustaja. Syyskuusta 2022 lähtien hän on toiminut Al-Ahlin päävalmentajana.

Ura pelaajana
-------------

Koller on sveitsin suurseuran Grasshopper-Club Zürichin omia kasvatteja ja hän debytoi ykkösjoukkueessa 1980. Koller edusti zürichiläisseuraa 17 vuotta voittaen seitsemän Sveitsin mestaruutta ja viisi cupin mestaruutta. Kaikkiaan hän pelasi Grasshoppersin paidassa yli 400 ottelua. Sveitsin maajoukkueessa Koller pelasi 56 A-maaottelua ja teki 3 maalia. Hän oli mukana Sveitsin joukkueessa EM-kisoissa 1996, joihin hän lopetti maajoukkueuransa.

### Meriitit pelaajana

* Sveitsin mestaruus (7): 1982, 1983, 1984, 1990, 1991, 1995, 1996
* Sveitsin Cup (5): 1983, 1988, 1989, 1990, 1994
* Sveitsin Supercup: 1989

Ura valmentajana
----------------

Koller aloitti valmennusuransa 1997 FC Wilin joukkueessa. Kollerin johdolla Wil nousi kauden 1997–98 päätteeksi pääsarjatasolle. Tammikuussa 1999 Koller siirtyi Wilistä FC St. Galleniin, jonka hän johdatti yllättäen Sveitsin mestariksi 2000. Mestaruus oli seuran historian toinen, edellisestä oli kulunut jo huimat 96 vuotta. UEFA Cupissa Koller sai sulan hattuun, kun St. Gallen pudotti jatkosta Chelsean. Koller valittiin vuoden valmentajaksi Sveitsissä 2000.

Tammikuussa 2002 Koller tuli Hans-Peter Zauggin seuraajaksi Grasshopper-Club Zürichin joukkueeseen ja luotsasi kasvattajaseuransa Sveitsin mestariksi 2003. Kausi 2003–04 alkoi Grasshoppersin kannalta kehnosti ja Koller erosi lokakuussa 2003 seuran hävittyä viidennen perättäisen ottelunsa. Viimeinen naula arkussa oli tappio Kollerin entiselle seuralle, FC Wilille.

Marraskuussa 2003 Koller siirtyi Saksan Bundesliigassa pelanneen 1. FC Kölnin päävalmentajaksi Friedhelm Funkelin saatua potkut. Koller ei onnistunut pelastamaan Kölniä putoamiselta 2. Bundesliigaan ja kesäskuussa 2004 sveitsiläinen sai lähteä.

Toukokuussa 2005 Koller palasi jälleen valmennustehtäviin vuoden tauon jälkeen. Sveitsiläinen seurasi Peter Neurureria 2. Bundesliigaan pudonneen VfL Bochumin päävalmentajana. Kollerin johdolla Bochum nousi välittömästi takaisin 1. Bundesliigaan varmistaen nousun jo viisi kierrosta ennen kauden loppua. 

Kausi 2006–07 alkoi kehnosti ja moni vaati jo potkuja Kollerille. Seurajohto kuitenkin luotti sveitsiläiseen ja Kollerin sopimusta jatkettiin. Luottamus palkittiin ja Koller sai Bochumin parantamaan otteitaan kevätkaudella. Loistavat voitot arkkivihollisista Borussia Dortmundista (2–0) ja FC Schalkesta (2–1) antoivat joukkueelle itseluottamusta ja kreikkalaiskärki Theofanis Gekasin maaleilla Bochum sijoittui liigassa lopulta sijalle 8, mikä on seuran kolmanneksi paras sijoitus Bundesliigassa.

Kesällä 2007 Bochum menetti muutamia tärkeitä pelaajia, esimerkiksi maalipyssy Gekasin, suurempiin seuroihin. Kaudella 2007–08 tavoitteenan onkin varmistaa sarjapaikka hyvissä ajoin. Tavoite saavutettiin lopulta ja ailahtelevasti pelannut Bochum oli kauden jälkeen 12:s, 10 pistettä putoamisviivan yläpuolella.

Kausi 2009/10 alkoi Bochumin osalta varsin kehnosti ja Koller joutui fanien kritiikin kohteeksi. Pitkään Bochumia luotsannut sveitsiläinen sai lopulta potkut syyskuussa 2009. Seura oli voittanut vain yhden kauden kuudesta ensimmäisestä ottelustaan. 

Lokakuussa 2011 ÖFB kertoi, että Koller on Itävallan maajoukkueen uusi päävalmentaja.  Hän aloittaa tehtävässään marraskuun alussa 2011.  Koller luotsasi Itävaltaa MM-karsinnoissa 2014. Itävalta taisteli jatkokarsintapaikasta Ruotsin maajoukkueen kanssa, mutta jäi lopulta kolmen pisteen päähän Ruotsin kakkossijasta eikä selvinnyt kisoihin. Karsintojen jälkeen Kollerin ympärillä alkoi mediapyöritys, kun 1. FC Nürnberg ja Sveitsin maajoukkue kiinnostuivat hänen palveluksistaan.   Lopulta Koller päätyi allekirjoittamaan jatkosopimuksen Itävallan jalkapalloliiton kanssa ja hän luotsaa maajoukkuetta myös EM-karsinnoissa 2016. 

EM-karsinnat sujuivat Kollerin suojateilta erinomaisesti. Itävalta napsi niukkoja, mutta tarvittavia voittoja pitkin karsintoja ja varmisti lopulta ensimmäisen karsimalla tulleen paikkansa EM-lopputurnaukseen murskaamalla kolmanneksi viimeisessä ottelussa Ruotsin 1–4.  EM-lopputurnauksessa Itävalta saalisti ainoan pisteensä 0–0 tasapelillä Portugalia vastaan ja putosi lohkovaiheen jälkeen. Koller jatkoi Itävallan päävalmentajana MM2018-karsinnoissa, mutta menestys karsinnoissa jäi heikoksi. Neljä voittoa ei riittänyt karsintalohkon neljättä sijaa korkeammalle ja kisapaikka jäi haaveeksi. Karsintojen jälkeen Koller jätti tehtävänsä.

Elokuun alussa 2018 Kollerista tuli FC Baselin päävalmentaja. Koller valmensi Baselia kaksi kautta ja hänen ainoaksi mestaruudekseen jäi Sveitsin cupin voitto kaudella 2018/19. Koller jätti seuran sopimuksensa umpeuduttua kauden 2019/20 päätteeksi.

Koller palasi valmennustehtäviin syyskuussa 2022 tehtyään kaksivuotisen sopimuksen egyptiläisseura Al-Ahlin kanssa.

### Meriitit valmentajana

* Egyptin supercup: 2022
* Sveitsin mestaruus (2): 2000, 2003
* Sveitsin cup: 2019
* Saksan 2. Bundesliiga: 2006

Lähteet
-------

1. ↑  Marcel Koller
2. ↑  Marcel Koller in Bochum entlassen (Arkistoitu – Internet Archive)
3. ↑  Offiziell: Koller ist neuer ÖFB-Coach
4. ↑  Itävalta hankki sveitsiläisvalmentajan (Arkistoitu – Internet Archive)
5. ↑  Wird Marcel Koller Trainer in Nürnberg?
6. ↑  „DER BALL LIEGT NUN BEI MARCEL KOLLER"
7. ↑  Verlängerung! Koller bleibt dem ÖFB treu
8. ↑  Itävalta murskasi Ruotsin ja varmisti EM-kisapaikan
9. ↑  FRANCO FODA ALS TEAMCHEF PRÄSENTIERT (Arkistoitu – Internet Archive)
10. ↑  Koller soll Trainer beim FC Basel werden
11. ↑  Ciriaco Sforza als Trainer vorgestellt[vanhentunut linkki]
12. ↑  Al Ahly is the greatest club in Africa, says new head coach Marcel Koller

Aiheesta muualla
----------------

* Kuvia tai muita tiedostoja aiheesta **Marcel Koller** Wikimedia Commonsissa

|  |  |  |
| --- | --- | --- |
| Edeltäjä:**Hans-Peter Zaugg** | **Grasshopper-Club Zürichin päävalmentaja**1/2002–10/2003 | Seuraaja:**Carlos Bernegger** |

|  |  |  |
| --- | --- | --- |
| Edeltäjä:**Friedhelm Funkel** | **1. FC Kölnin päävalmentaja**11/2003–6/2004 | Seuraaja:**Huub Stevens** |

|  |  |  |
| --- | --- | --- |
| Edeltäjä:**Peter Neururer** | **VfL Bochumin päävalmentaja**2005–9/2009 | Seuraaja:**Frank Heinemann** |

|  |  |  |
| --- | --- | --- |
| Edeltäjä:**Dietmar Constantini** | **Itävallan maajoukkueen päävalmentaja**11/2011–12/2017 | Seuraaja:**Franco Foda** |

|  |  |  |
| --- | --- | --- |
| Edeltäjä:**Raphael Wicky** | **FC Baselin päävalmentaja**8/2018–2020 | Seuraaja:**Ciriaco Sforza** |

|  |  |  |
| --- | --- | --- |
| Edeltäjä:**Ricardo Soares** | **Al-Ahlin päävalmentaja**9/2022– | Seuraaja:**–** |

Sveitsin joukkue – Jalkapallon EM-kilpailut 1996
1 Pascolo |
2 Hottiger |
3 Quentin |
4 Henchoz |
5 Geiger |
6 Wicky |
7 Fournier |
8 Sylvestre |
9 Grassi |
10 Sforza |
11 Chapuisat |
12 Lehmann |
13 Jeanneret |
14 Türkyilmaz |
15 Vega |
16 Koller |
17 Vogel |
18 Rothenbühler |
19 Sesa |
20 Comisetti |
21 Bonvin |
22 Corminboeuf |
Valmentaja Artur Jorge

Itävallan joukkue – Jalkapallon EM-kilpailut 2016
1 Almer |
2 Garics |
3 Dragović |
4 Hinteregger |
5 Fuchs |
6 Ilsanker |
7 Arnautović |
8 Alaba |
9 Okotie |
10 Junuzović |
11 Harnik |
12 Lindner |
13 Suttner |
14 Baumgartlinger |
15 Prödl |
16 Wimmer |
17 Klein |
18 Schöpf |
19 Hinterseer |
20 Sabitzer |
21 Janko |
22 Jantscher |
23 Özcan |
Valmentaja Koller



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |